ฉลุย! “สุธาสินี เสวตรบุตร” มือตบ “ปิงปอง” เข้ารอบ 16 คนสุดท้าย เป็นประวัติศาสตร์โอลิมปิก
ฉลุย! “สุธาสินี เสวตรบุตร” (น้องหญิง) มือตบ “ปิงปอง” คว้าชัย 4-1 เกม ทะลุรอบ 16 คนสุดท้าย ลึกเป็นประวัติศาสตร์โอลิมปิก รอบต่อไปลุ้นพบผู้ชนะระหว่าง มิมะ อิโต้ มืออันดับ 2 ของโลกญี่ปุ่น กับ ฟู่ หยู มืออันดับ 55 ของโลกจากโปรตุเกส 27 ก.ค.นี้
ฉลุย! “สุธาสินี เสวตรบุตร” (น้องหญิง) มือตบ “ปิงปอง” คว้าชัย 4-1 เกม เข้าสู่รอบ 16 คนสุดท้าย สร้างประวัติศาสตร์โอลิมปิก ลุ้นรอบต่อไป 27 ก.ค.นี้
26 ก.ค. 2564

ผู้สื่อข่าวรายงานว่า การแข่งขัน “เทเบิลเทนนิส” โอลิมปิกเกมส์ ครั้งที่ 32 “โตเกียว 2020” ประเทศญี่ปุ่นวันนี้ (26 ก.ค.64) ที่โตเกียว เมโทรโพลิแทน ยิมเนเซียม ประเภทหญิงเดี่ยว “น้องหญิง” สุธาสินี เสวตรบุตร อายุ 26 ปี มือวางอันดับ 41 ของโลก เผชิญหน้ากับ เอลิซาเบตา ซามารา อายุ 31 ปี จากโรมาเนีย มือวางอันดับ 29 ของโลก โดย “น้องหญิง” ได้เอาชนะไปได้ 4 ต่อ 1 เกม (11-7,11-6, 4-11,11-8 และ 11-2 ) ซึ่งทำให้ผ่านเข้ารอบ 16 คนสุดท้ายซึ่งถือว่าเป็นการเข้ารอบลึกที่สุดของประวัติศาสตร์ไทยนับตั้งแต่โอลิมปิกเกมส์ปี 2004 และ 2016 ที่  “แป๋ว” นันทนา คำวงศ์ ทำไว้ได้ในประเภทหญิงเดี่ยวที่อันดับ 32 คน
โดย “น้องหญิง” นั้นมีประสบการณ์ดีกรีเหรียญทองซีเกมส์ 3 สมัยซ้อน ซึ่งเป็นการคว้าจากรายการหญิงเดี่ยวในซีเกมส์ 2015 ซึ่งเป็นเหรียญทองแรกในรอบ 32 ปีของไทย อีกทั้งยังได้จากประเภทคู่ผสมในซีเกมส์ 2017 ซึ่งเป็นเหรียญทองแรกในรอบ 32 ปีของประเภทคู่ผสมไทยอีกเช่นกัน รวมไปถึงการคว้าแชมป์หญิงคู่ในไทยแลนด์ โอเพ่น 2018 และล่าสุดจากการคว้าเหรียญทองประเภทหญิงคู่ในซีเกมส์ 2019  ซึ่งเป็นเหรียญทองแรกในรอบ 34 ปีของประเภทหญิงคู่ไทยอีกเช่นกัน
ทั้งนี้ในรอบต่อไปจะเข้าไปรอพบกับผู้ชนะระหว่าง มิมะ อิโต้ มืออันดับ 2 ของโลกชาวญี่ปุ่น กับ ฟู่ หยู มืออันดับ 55 ของโลกจากโปรตุเกส ในวันที่ 27 กรกฎาคม นี้
